Svätý **Pompilius Pirrotti**, krstený **Dominik Michal Ján Krstiteľ Pirrotti** (\* 29. september 1710, Montecalvo Irpino – † 15. júl 1766, Campi Salentina) bol katolícky kňaz, piarista, svätec.

Detstvo
-------

Narodil sa 29. septembra 1710 v Montecalve – dnešné Taliansko, ako šieste z jedenástich detí Girolamovi Pirrottimu a Orsole Bozzutiovej. Základné vzdelanie v humanistických vedách a lásku k literatúre získal v rodinnom prostredí pod vedením otca – advokáta. V šestnástich rokoch ušiel z domu a vstúpil do Rehole piaristov v Benevente.

Charakteristika
---------------

Bol vysokej a chudej postavy, citlivej povahy a chatrného zdravia. Veľmi citlivo prežíval medziľudské konflikty. Zároveň bol človekom veľmi odhodlaným a náročným na seba. Potvrdzuje to aj jeho režim dňa – nezvyčajne plný a vyčerpávajúci. Zrejme vďaka svojej precitlivenosti trpieval bolesťami hlavy a žalúdka. O svojom zdraví často písal v listoch: "Bol som nútený priložiť si pijavice kvôli odobratiu krvi. Veľmi ma bolela hlava, mal som pocit že je ťažká a cítil som tupú bolesť. V inom liste: „Nedokážem opísať, aký hrozný tlak pociťujem na srdci posledné dni; časté závraty, jem toľko ako vtáčik aj tak moje brucho je nadmerne nafúknuté." Pred smrťou sa vyjadril: „V Ráde som nikomu neublížil, dokonca ani mravcovi." Vo svojej kláštornej cele mal len stôl, stolík a namiesto postele rohož, na ktorej i zomrel.

Pôsobenie
---------

Teologické štúdia absolvoval v Chieti a Melfi. Kňazskú vysviacku prijal ako 24 ročný v Brindisi v kostole sv. Benedikta, po nej pôsobil ako učiteľ na piaristických školách, ľudový kazateľ, duchovný vodca, exercitátor, rektor viacerých piaristických kolégií a magister študentov v Neapole. Vo svojej kazateľskej, teologickej i rehoľnej činnosti vystupoval proti jansenizmu. Pracoval veľmi horlivo, často na úkor svojho zdravia. Bol obľúbený medzi ľuďmi.

Spiritualita
------------

Napriek neprajnosti a prenasledovaniu sa stal šíriteľom vtedy málo známej úcty k Srdcu Ježišovmu. Počas písania deväť dňovej pobožnosti k Srdcu Ježišovmu na neho útočil diabol. V beatifikačnom spise sa píše: „Pri práci na novéne sedel za ťažkým dreveným stolom, na ktorého pohyb bolo potrebných niekoľko silných mužov, stôl sa triasol a svedkovia počuli výzvy Pompilia: ‚Odíď, divoká beštia, odíď!‘" Novéna k Srdcu Ježišovmu sa rýchlo rozšírila. Mal dar uzdravovania, proroctva, bol mystikom a mimoriadnym ctiteľom Panny Márie. Nazýval ju „*Bella Mama*" (*dobrá mama*). Modlieval sa posvätný ruženec za duše v očistci, vďaka ktorému vstupoval do dôverného priateľstva s dušami zosnulých, ktoré mu prejavovali vďačnosť za posilu, akú im on poskytoval. Dobový zápis z piaristického kolégia v Podolínci vyzdvihuje jeho apoštolského ducha, obetavosť, trpezlivosť pri misionárskej práci, dodržiavanie Reguly a extrémnu chudobu.

Smrť a kanonizácia
------------------

Svoju smrť predpovedal svojmu predstavenému na 15. júla 1766. Tak sa i stalo. Zomrel vo veku 56 rokov v 40. tom roku rehoľného života počas modlitby prvých vešpier sviatku Panny Márie Karmelskej. Pochovali ho hneď na druhý deň, kvôli obávam z davov ľudí, ktorí by sa chceli zúčastniť pohrebu. 

Za blahoslaveného ho vyhlásil pápež Lev XIII. a za svätého Pius XI. roku 1934. Sv. Pompilius je zapísaný do Rímskeho martyrológia pod dátumom 15. júl.

Bol prvým kanonizovaným piaristom po sv. Jozefovi Kalazanskom.

Piaristický kostol v Campi Salentina je strediskom jeho úcty s každoročnými púťami. Roku 2016 bola vytvorená nová urna pre pozostatky svätca v tvare jeho postavy.

Galéria
-------

* Sanktuárium sv. Pompilia v Campi SalentinaSanktuárium sv. Pompilia v Campi Salentina
* Barberis: Il Beato Pompilio Maria Pirrotti da Montecalvo Irpino, 1898Barberis: *Il Beato Pompilio Maria Pirrotti da Montecalvo Irpino*, 1898
* Urna s pozostatkami sv. PompiliaUrna s pozostatkami sv. Pompilia

Referencie
----------

1. ↑  PIJARZ. *Ojciec i syn* [online]. Pijarzy, [cit. 2019-06-03]. S. 3. Dostupné online.
2. ↑  LOPEZ SP, R. ESPEJO SP, Salvador, Manuel. *Święty Pompiliusz. Boża moc*. Krakow : eSPe, 2003. ISBN 83-89167-58-1. S. 116.
3. ↑  LÓPEZ SALVADOR SCHP, ESPEJO MANUEL RODRIGUEZSCHP. *Święty Pompiliusz. Boża moc*. Krakow : eSPe, 2003.
4. ↑  SALVADOR LOPEZ SP, MANUEL R. ESPEJO SP. *Święty Pompiliusz. Boża moc*. prvé. vyd. Krakow : eSPe, 2005. ISBN 83-89167-58-1. S. 25.
5. ↑  BARTŮŠEK, Václav. 2016. Dostupné online.
6. ↑  PIJARZ. *Pijarskie owoce świętości* [online]. [Cit. 2019-06-03]. Dostupné online.
7. ↑  MASIMA. *Ruženec vyslobodzuje duše z očistca!* [online]. 30.10.2019, [cit. 2019-06-03]. Dostupné online.
8. ↑   *Liber suffragiorum* [online]. Kolégium piaristov Podolínec, 1766, [cit. 2019-06-03]. Dostupné online.
9. ↑   *St. Pompilio Maria Pirrotti, a Piarist Saint - Feast July 15* [online]. Parish of St. Helena in the Bronx, [cit. 2019-06-03]. Dostupné online.
10. ↑  FIRSZT, Stanisław. *Piękne dopełnienie Kalasantyńskiego Jubileuszu* [online]. Wiadomości: Jelenia Góra, 30.10.2017, [cit. 2019-11-11]. Dostupné online.
11. ↑  DESCRIZIONE dell'URNA contenente le SPOGLIE DI S. POMPILIO
12. ↑  BEATO ANGELICO, Scola. *La nuova urna di San Pompilio Maria Pirrotti 1710-1766)* [online]. 2016, [cit. 2019-11-24]. [www.scuolabeatoangelico.it%2Furna\_sanpompilio.html&sandbox=1 Dostupné online.]

Externé odkazy
--------------

* sv. Pompilius Pirrotti, Životopisy svätých
* Sv. Pompilius Maria Pirrotti a S. Nicolao má svátek 15. července, farnost-benesov.cz
* San Pompilio Maria Pirrotti, santiebeati.it

Autoritné údaje: * BnF: 119880531
* GND: 1016905076
* ISNI: 0000 0000 6137 1690
* LCCN: n85257354
* VIAF: 46769617
* WorldCat: lccn-n85257354